聞景仁遷居許昌爲詩寄之
作者：司馬光
朝代：宋

paragraphs: 天衢名利場，塵泥繼朝昏。
況兹辭榮久，厭苦車馬喧。
慨然忽高舉，翩若黄鵠翻。
朝賣西城宅，暮理南行轅。
回首豈無懷，眷眷望國門。
想象解装初，完美未可論。
縱横置老屋，缺剝周短垣。
臧獲念去故，炊爨假甖盆。
幼稚喜就新，階庭走諸孫。
幸有克家子，生事不日温。
許昌昔名都，於今亦雄藩。
先賢雖已遠，風迹凜猶存。
况復多巨公，分義素所敦。
丞相辭黄閣，學士乘朱轓。
青雲司禁省，白首會山樊。
潩水湛寒光，盡眼清心魂。
華堂臨曲渚，畫舫承芳樽。
高談金石諧，逸筆風雨奔。
得朋誠多歡，孤陋未可諼。
時當惠好音，獨樂慰荒園。